钦定古今图书集成/明伦汇编/官常典/第493卷 > 王君㚟
## 钦定古今图书集成/明伦汇编/官常典/第493卷 > 王君㚟

按《唐书》本传：“君㚟，字威明，瓜州常乐人。初事郭知运
为别奏，累功至右卫副率。知运卒，代为河西陇右节
度使、右羽林军将军，判凉州都督事。开元十四年，吐
蕃酋悉诺逻寇大斗拔谷，君㚟间其怠，率秦州都督
张景顺乘冰度青海袭破之。以功迁大将军，封晋昌
县伯，拜其父寿为少府监，听不事。君㚟凯旋，元宗宴”
君㚟及妻夏于广达楼，赐金帛，夏亦自以战功封武
威郡夫人。俄而吐蕃陷瓜州，执刺史田元献及寿，杀
居人，取资粮，进攻玉门军。使人嘲君㚟曰：“将军常自
以忠勇，今不一进战，奈何？”君㚟登陴西向哭，兵不敢
出。初，凉州有回纥、契苾、思、结、浑四部，世为酋长。君㚟
微时，数往来为所轻。及节度河西，回纥等颇鞅鞅，耻
为下。君㚟怒，数督过之。既怨望，潜遣人至东都言状。
君㚟间驿奏“四部有叛谋”，帝使中人即讯，回纥不能
自直。于是瀚海大都督回纥承宗流瀼州，浑大得流
吉州，贺兰都督契苾承明流藤州，卢山都督思结归
国流琼州，而承宗党瀚海州司马护输等益不平，思
有以复怨。会吐蕃使间道走突厥，君㚟率骑到肃州
掩取，得之。还至甘州，护输狙兵发，夺君㚟节，杀左右
亲吏，剖其心曰：“是始谋者。”君㚟引帐下力战，兵尽乃
死。输欲以尸奔吐蕃，追兵至，乃弃尸去。帝痛惜之，赠
特进、荆州大都督。以丧还京师，官护其葬，诏张说刻
文墓碑，帝自书以宠之。